Source: http://www.neak.gov.hu/felso_menu/szakmai_oldalak/gyogyszer_segedeszkoz_gyogyfurdo_tamogatas/egeszsegugyi_vallalkozasoknak/gyogyszertartak/a_gyogyszertari_finanszirozasi_eloleg.html
Timestamp: 2020-06-03 11:40:49
Document Index: 7559581

Matched Legal Cases: ['§ 34', 'Bíróság ', '§ 112', '§ 116', '§\n1990', '§ 77']

Nemzeti Egészségbiztosítási Alapkezelő - A gyógyszertári finanszírozási előleg
A gyógyszertári finanszírozási előleg
A lakosság biztonságos gyógyszerellátása érdekében a fővárosi és megyei kormányhivatal (a továbbiakban együtt: kormányhivatal) kérelemre naptári évente egy alkalommal kamatmentes, visszatérítendő finanszírozási előleget nyújt annak a közforgalmú gyógyszertárnak, amely a járóbeteg-ellátás keretében rendelt gyógyszerek árához támogatással igénybe vehető szolgáltatást nyújt, valamint megfelel a jogszabályban előírt feltételeknek.
A finanszírozási előleg visszatérítendő juttatás, ezért a Nemzeti Egészségbiztosítási Alapkezelő (a továbbiakban: NEAK) az előleg összegét tárgyév december 15-éig a gyógyszertár részére az elszámolás alapján járó gyógyszer-támogatási összegből havi egyenlő részletekben levonja. A levonás megkezdésére a kormányhivatal által kiadott véglegessé vált határozatban megjelölt határidőn belül, legkorábban július 1-jét, legkésőbb szeptember 1-jét követően kerül sor. Amennyiben a NEAK az előleg összegét nem tudja levonni, a gyógyszertár üzemeltetőjével a gyógyszer támogatással történő forgalmazására kötött szerződést felmondja.
Az előlegben részesített gyógyszertárakról a kormányhivatal havonta összesítést készít, és az előlegben részesített gyógyszertárak körét honlapján közzéteszi.
Milyen esetben jogosult a gyógyszertár finanszírozási előlegre?
Mikor nem részesíthető a gyógyszertár finanszírozási előlegben?
Milyen mértékű finanszírozási előleg nyújtható a gyógyszertár részére?
Hogyan és meddig lehet finanszírozási előleget igényelni?
Mikor történik a finanszírozási előleg utalása?
Hogyan történik a finanszírozási előleg visszatérítése?
Mi történik akkor, ha a gyógyszertár a finanszírozási előleget nem kizárólag gyógyszerbeszerzésre fordítja?
Mit tehet a kérelmező, ha a döntéssel nem ért egyet?
A gyógyszertár abban az esetben jogosult finanszírozási előlegre, amennyiben:
a gyógyszertár egy adott település vagy egy település közigazgatási egységéhez csatolt, de földrajzilag elkülönülő településrész gyógyszerellátását legfeljebb három gyógyszertár egyikeként biztosítja, azzal, hogy a településen és a településrészen működő gyógyszertárak száma együttesen nem haladhatja meg a hármat,
a gyógyszertár közfinanszírozott gyógyszerek forgalmazásából származó, a tárgyévet megelőző két év első naptári féléves árréstömegének átlaga nem haladja meg a 8 millió forintot,
az adott gyógyszertárat működtető gazdasági társaság vagy egyéni vállalkozó kizárólag – az a)–b) pontban foglalt feltételeknek megfelelő – egy gyógyszertárat működtet, és
a kérelem benyújtásakor nem rendelkezik olyan, az adózás rendjéről szóló 2017. évi CL. törvény 7. § 34. pontjában meghatározott köztartozással, amely esedékességének időpontja 60 napnál régebben lejárt.
Felhívjuk a figyelmet, hogy finanszírozási előleget kizárólag abban az esetben állapíthat meg a kormányhivatal, ha a kérelemmel érintett gyógyszertár esetében valamennyi fenti feltétel maradéktalanul és egyidejűleg fennáll.
Nem részesíthető finanszírozási előlegben a gyógyszertár:
ha a kérelem beadását megelőző 2 évben a NEAK által végzett ellenőrzés során megállapítást nyert, hogy a gyógyszertár a korábban folyósított előleget nem a kérelemben megjelölt célra használta fel,
ha a kérelem beadását megelőző 2 naptári évben a korábban folyósított előleg visszavonására a tárgyév december 15-éig nem volt lehetőség.
A gyógyszertár részére megállapítható finanszírozási előleg összege a kérelemben megjelölt összeg, de maximum 4.000.000,- Ft, fiókgyógyszertárat működtető közforgalmú gyógyszertár esetében pedig a kérelemben megjelölt összeg, de maximum 5.000.000,- Ft.
A gyógyszertár működtetője az előleg folyósítását a járóbeteg-ellátás keretében rendelt gyógyszerek, gyógyászati segédeszközök és gyógyfürdőellátások árához nyújtott támogatások elszámolásáról és folyósításáról szóló 134/1999. (VIII. 31.) Korm. rendelet 1. számú melléklete szerinti nyomtatványon az illetékes kormányhivatalnál kérelmezheti.
Felhívjuk a figyelmet, hogy a kérelemben az igényelt előleg pontos összegét is meg kell jelölni.
A kérelmet legkésőbb a tárgyév március hó 31. napjáig kell benyújtani vagy postára adni.
Az eljárás illetékköteles, annak összege 3.000,- Ft, amelyet az eljárás megindításakor illetékbélyeggel, vagy átutalással (a Magyar Államkincstár által vezetett 10032000-01012107 számú eljárási illetékbevételi számlára) kell megfizetni.
A finanszírozási előleg folyósításáról vagy a kérelem elutasításáról a kormányhivatal a kérelem beérkezésének napját követő naptól számított 60 napon belül dönt.
Felhívjuk a figyelmet, hogy az esetlegesen szükséges hiánypótlás vagy a tényállás tisztázásához szükséges további adatok beszerzésének időtartama is beszámít az ügyintézési időbe.
Amennyiben a kérelem elbírálására 8 napon belül nincs lehetőség, úgy függő hatályú végzés kibocsátására kerül sor, amely azonban nem jelenti a kérelem elbírálását. Az abban foglaltaknak csak akkor van jelentősége, ha az ügyben a kérelem beérkezésétől számított 60 napon belül nem születik érdemi döntés.
A NEAK a határozat véglegessé válását követően az előleg utalását a hónap 26. napján, de legkésőbb a határozat jogerőre emelkedését követő hónap 26-án a Magyar Államkincstáron keresztül teljesíti.
A finanszírozási előleg visszatérítendő juttatás, ezért a NEAK az előleg összegét tárgyév december 15-éig a gyógyszertár részére az elszámolás alapján járó gyógyszer-támogatási összegből havi egyenlő részletekben levonja. A levonást a NEAK a kormányhivatal által kiadott jogerős határozatban megjelölt határidőn belül, legkorábban július 1-jét, legkésőbb szeptember 1-jét követően kezdi meg. Amennyiben a NEAK az előleg összegét nem tudja levonni, a gyógyszer támogatással történő forgalmazására kötött szerződést felmondja.
Ha a NEAK ellenőrzése során megállapítja, hogy a gyógyszertár az előleget nem a kérelemben megjelölt célra használta fel, az előleget a gyógyszertár részére az elszámolás alapján járó gyógyszer-támogatási összegből a kötelező egészségbiztosítás ellátásairól szóló 1997. évi LXXXIII. törvény rendelkezése szerint számított kamatokkal együtt vonja le, valamint a gyógyszertár finanszírozási előlegben sem részesülhet 2 évig.
A finanszírozási előleg kérelem tárgyában hozott döntéssel szemben nincs helye fellebbezésnek. A határozat a kérelmező székhelye/lakóhelye szerint illetékes Közigazgatási és Munkaügyi Bíróság előtt az eljárást lezáró határozat, ennek hiányában az eljárást megszüntető végzéssel szemben indított közigazgatási perben, a döntés közlésétől számított 30 napon belül megtámadható. A keresetlevelet az eljáró kormányhivatalnál kell benyújtani, vagy ajánlott küldeményként postára adni. Jogi képviselővel eljáró fél, valamint a belföldi székhellyel rendelkező gazdálkodó szervezet (ha nem ügyvédi képviselettel jár el) a keresetlevelet elektronikus űrlapon az űrlapbenyújtás támogatási szolgáltatás igénybevételével köteles benyújtani.
A keresetlevél benyújtásának nincs halasztó hatálya, azonban a bíróságtól – indoklással ellátva – azonnali jogvédelem kérhető A kérelmet megalapozó tényeket valószínűsíteni kell.
1997. évi LXXXIII. törvény a kötelező egészségbiztosítás ellátásairól, érintett szakasz: 2. § (3, )35. § (5)
134/1999. (VIII. 31.) Korm. rendelet a járóbeteg-ellátás keretében rendelt gyógyszerek, gyógyászati segédeszközök és gyógyfürdőellátások árához nyújtott támogatások elszámolásáról és folyósításáról, érintett szakasz: 6/A. §, 6/B. §, 1. melléklet
217/1997. (XII.1.) Korm. rendelet a kötelező egészségbiztosítás ellátásairól szóló 1997. évi LXXXIII. törvény végrehajtásáról, érintett szakasz: 1. § (5)
386/2016. (XII. 2.) Korm. rendelet az egészségbiztosítási szervekről, érintett szakasz: 7. § (1) bekezdés b) pont
2016. évi CL. törvény az általános közigazgatási rendtartásról, érintett szakasz: 43. §, 80. § (1) 81–82. §, 85. § 112. §, 114. § 116. §
1990.évi XCIII. törvény az illetékekről érintett szakasz: 29.§ (1)-(2) bekezdés, 45/A. § (1) bekezdés, 62. § (1) bekezdés h) pont, 73. § (1) bekezdés
a közigazgatási perrendtartásról szóló 2017. évi I. törvény, érintett szakasz: 13. § (1) és (4) bekezdés, 28. §, 37. §, 39. §, 50. § 77. §